प्रियंका गांधी ने कहा- किसानों को धमकाया जा रहा है, अन्नदाता को तोड़ने की चाहत रखने वाले ‘देशद्रोही’
कांग्रेस महासचिव प्रियंका गांधी वाड्रा ने गुरुवार को आरोप लगाया कि किसानों को धमकाया जा रहा है और जो लोग अन्नदाताओं को तोड़ना चाहते हैं वे देशद्रोही हैं।
नई दिल्ली: कांग्रेस महासचिव प्रियंका गांधी वाड्रा ने गुरुवार को आरोप लगाया कि किसानों को धमकाया जा रहा है और जो लोग अन्नदाताओं को तोड़ना चाहते हैं वे देशद्रोही हैं। प्रियंका ने कहा कि जिन लोगों ने हिंसा की है उनके ऊपर सख्त कार्रवाई की जाए लेकिन जो किसान शांति के साथ पिछले कई महीनों से संघर्ष कर रहे हैं, जनता उनके साथ खड़ी है। कांग्रेस महासचिव ने ट्वीट किया, ‘कल आधी रात में लाठी से किसान आंदोलन को ख़त्म करने की कोशिश की गई। आज गाजीपुर, सिंघू बॉर्डर पर किसानों को धमकाया जा रहा है। यह लोकतंत्र के हर नियम के विपरीत है।’ ‘किसानों के साथ पूरी ताकत से खड़ी है जनता’कांग्रेस की उत्तर प्रदेश प्रभारी प्रियंका ने कहा, ‘कांग्रेस किसानों के साथ इस संघर्ष में खड़ी रहेगी। किसान देश का हित हैं। जो उन्हें तोड़ना चाहते हैं, वे देशद्रोही हैं। हिंसक तत्वों पर सख़्त कार्यवाही की जाए लेकिन जो किसान शांति से महीनो से संघर्ष कर रहे हैं, उनके साथ देश की जनता की पूरी शक्ति खड़ी है।’ बता दें कि इससे पहले बुधवार को कांग्रेस ने किसानों की ट्रैक्टर परेड के दौरान हुई हिंसा को लेकर आरोप लगाया कि यह एक ‘सुनियोजित साजिश’ थी और इसके लिए गृह मंत्री अमित शाह जिम्मेदार हैं। पार्टी के मुख्य प्रवक्ता रणदीप सुरजेवाला ने यह भी कहा था कि प्रधानमंत्री नरेंद्र मोदी को गृह मंत्री को तत्काल बर्खास्त करना चाहिए।पुलिस ने जारी किया है लुकआउट नोटिसगौरतलब है कि दिल्ली पुलिस ने गणतंत्र दिवस पर शहर में किसानों की ट्रैक्टर परेड के दौरान हुई हिंसा के संबंध में दर्ज प्राथमिकी में नामजद किसान नेताओं के विरुद्ध गुरुवार को ‘लुक आउट’ नोटिस जारी किया। इसके साथ ही अपनी जांच तेज करते हुए पुलिस ने लाल किले पर हुई हिंसा के संबंध में राजद्रोह का मामला भी दर्ज किया है। पुलिस ने किसान नेताओं को तीन दिनों का समय देते हुए यह बताने को कहा है कि क्यों नहीं उनके खिलाफ कानूनी कार्रवाई की जाए क्योंकि उन्होंने परेड के लिए तय शर्तों का पालन नहीं किया।